Mirovinski sustavi u nevoljama diljem svijeta
Mnoge zemlje suočavaju se, kao i SAD, sa starenjem stanovništva i sve manjim brojem radnika
Bostonski "Christian Science Monitor" svojim čitateljima poručuje: ako mislite da su nevolje američkog državnog mirovinskog sustava velike, trebate se samo osvrnuti po svijetu – pogledajte Njemačku ... ili Kinu. Diljem svijeta, demografski prevrat u vidu smanjenja naraštaja velik broj zemalja gura sve dalje i dalje od obećanja koja su dali svojim starijim građanima. Sa starenjem čitavih nacija, sve je manje i manje radnika koji bi trebali uzdržavati sve veći i veći broj umirovljenika. Kako piše bostonski list, većina industrijskih zemalja više ne može održati svoje mirovinske sustave pomoću izdvajanja uposlenika. Tako barem tvrde neki američki ekonomisti u novom izvješću Nacionalnog ureda za ekonomska istraživanja. Problem, međutim, nije ograničen samo na bogate zemlje. I siromašne zemlje se pokušavaju uhvatiti ukoštac s dugoročnom priuštivošću vlastitih mirovinskih sustava, kaže se u ovotjednom izvješću Svjetske banke, koje citira "Monitor". Primjerice, Kini predstoji veliki – nazovimo ga tako – demografski 'grč': do sredine ovog stoljeća, njezino će stanovništvo biti starije od američkog, prvenstveno zbog tamošnje politike jednog djeteta po obitelji. Sve više žena među uposlenima, rastuće stope razvoda, mijenjanje obrazaca zapošljavanja, rastući proračunski deficiti, te sve veći broj staraca, čini neizbježnima reforme mirovinskih sustava diljem svijeta, kaže se u izvješću Svjetske banke. Ta je ustanova osigurala savjetodavne usluge po tom pitanju za više od 80 zemalja, a osigurava neku vrstu financijske pomoći u troškovima reformi u više od 60 zemalja, piše "Christian Science Monitor". Iz lista "USA Today", jedna novost iz medicine. Za srčane bolesnike, bypass, odnosno premošćenje koronarnih krvnih žila, mogao bi biti znatno bolja opcija od stenta, malih žičanih mrežica koje drže žile otvorenima, pokazuje jedna velika studija čiji se rezultati objavljuju danas. Proučavanje nalaza na više od 60 tisuća pacijenata dalo je prvu dugoročnu ocjenu uspješnosti dviju različitih terapija u slučaju suženja koronarnih krvnih žila. Pokazalo se da su pacijenti imali između 33 i 56 posto više šansi da umru nakon angioplastike i stavljanja stenta, nego nakon bypassa.